Lesufi moet jammer sê, of regsaksie kan volg | Maroela Media
Panyaza Lesufi, Gautengse LUR vir onderwys, het twee weke om in die openbaar om verskoning te vra vir die rasseherrie wat hy in 2016 ontketen het toe hy 'n kleuterskool van rassisme beskuldig het en die eienaar van die skool as 'n rassis uitgekryt het.
Indien hy dit nie doen nie, sal hy voor die hof gedaag word en sal daar gepoog word om 'n interdik te bekom om hom te dwing om dit te doen.
Die Koeitjies en Kaflies-kleuterskool in Centurion is in 2016 van rassisme beskuldig nadat 'n ouer 'n foto op sosiale media gedeel het waarin dit lyk asof 'n swart leerder gedwing is om alleen aan 'n tafel te sit, terwyl die wit kinders almal saam by 'n ander tafel sit.
Lesufi het destyds met groot fanfare by die skool opgedaag en die besoek met sy derduisende Twitter-volgelinge gedeel. In dié twiets het hy foto's gedeel waarin die identiteit van kinders in die kleuterskool duidelik geïdentifiseer word, en die woorde: "I don't play marbles with racists." Hy het ook die skool se adres gedeel en mense aangemoedig om dit saam met hom te besoek. Die voorval het ook tot betogings deur die EFF gelei.
Later het dit aan die lig gekom dat die wit kinders almal eerste by die een tafel plaasgeneem het en die swart en 'n wit kind later by die ander tafel gaan sit het.
Anéll Harper, skoolhoof van die kleuterskool. (Foto: Phillip Bruwer)
Anéll Harper (destyds Engelbrecht), eienaar van die kleuterskool, sê die ongeregtigheid wat Lesufi haar aangedoen het, is 'n druppel aan die emmer van wat ander mense al moes deurgaan. "Nietemin moes ek aangaan en die gebeure agter my sit. 'n Mens se karakter kom mos maar na vore wanneer jy met moeilike situasies te doen kry of wanneer jy belangrike keuses moet maak," sê sy.
"Lesufi het nou weer eens geleentheid om sy karakter te wys. Indien hy steeds weier om te besef dat hy my leed aangedoen het en nie die regte ding kan doen en om verskoning kan vra nie, is dit nou die einde van hierdie hoofstuk in my lewe."
Volgens adv. Reneé Caprari, Harper se regsverteenwoordiger, sal sy egter 'n aansoek ex parte (sonder om die ander party in te lig) voor die hof bring om 'n bevel te kry om Lesufi te dwing om om verskoning te vra indien hy dit nie self doen nie.
"Met die aansoek wil ons Lesufi laat verstaan wat sy dade beteken en tot gevolg gehad het."
Daar is volgens Caprari dwingende redes en genoegsame regsgronde om Lesufi vir sy "skoolgrondboelietaktiek" te vervolg. "Sy gedrag kom neer op 'n skending van die regte van nie net die kinders nie, maar ook die eienaar, ouers en personeel. Sy gedrag was op verskeie maniere skadelik."
Panyaza Lesufi op 23 Junie by die kleuterskool. (Foto via Twitter)
Caprari meen Lesufi kan vir crimen injuria en die skending van mense se privaatheid vervolg word. Hy het homself boonop aan 'n eis vir skadevergoeding blootgestel deurdat hy onder meer die persoonlike inligting van die kind in gedrang gebring het, die foto weer gesirkuleer het om identifikasie moontlik te maak en Harper verneder en belaster het, aldus Caprari. Volgens haar het Lesufi ook finansiële skade vir Harper veroorsaak terwyl hy rassespanning aangewakker het.
"Dit was nie die eerste keer dat Lesufi rassistiese uitsprake maak nie, en sal waarskynlik ook nie sy laaste keer wees as hy nie waardering vir die moontlike gevolge het nie."
Caprari meen Lesufi het nou die geleentheid om 'n opregte verskoning aan te bied. "Om effektief te wees, moet 'n verskoning beide die terugtrek van die bewerings en die uitdrukking van spyt behels.
"Lesufi se woorde sal in die openbare ruimte bly en skade aanrig tot wanneer hy daarvoor vergoed. Dit is bloot 'n erkenning dat daar geen grondslag was vir wat hy gesê het nie en om verskoning te vra daarvoor dat hy dit gesê en gepubliseer het."
In die nuus Kolwyntjie-kleuterskool Panyaza Lesufi
Ashton-brug geopen na verskuiwing
Ek móét net met jou deel…" Want skinder is net skinder as dit lelik is, MAAR, ek is so bly Lesufi gaan "basies gedwing" word om jammer te sê. Hy is nie verhewe bo die wet nie en daai arme vrou, gaan haar lewe weer dieselfde wees?
kap hom sommer ook vir n paar miljoen, as jy wil groot meneer speel, het jy seker ook die beursie wat daarby pas
Lesufi maak graag opruiende uitsprake en dink hy kan net sê wat hy wil; hy is tog so ingenome met die posisie wat hy beklee, maar het nooit geleer wat waardigheid en regverdigheid is nie. Wonder wie is die eintlike rassis. In plaas daarvan om te loop en fout soek, kan hy gerus die skole begin bou wat hy belowe het.
Ek dink dit is die regte manier om hom 'n les te leer,hy is ras behep pleks doen hy sy werk en bou meer skole vir kinders in die area waar hulle bly.
Hierdie is miskien klein in die hele SA en politieke arena maar definitief baie belangrik dat dit deurgevoer word en afgeforseer word in sy keel. Die entlike politieke rassiste moet voel wat hulle doen en tot besef kom dat daar gevolge is vir jou dade.